《凤凰台上忆吹箫（秋意）》
宋代·吴元可

更不成愁，何曾是醉，豆花雨后轻阴。似此心情自可，多了闲吟。秋在西楼西畔，秋较浅、不似情深。

夜来月，为谁瘦小，尘镜羞临。

弹筝，旧家伴侣，记雁啼秋水，下指成音。听未稳、当时自误，又况如今。那是柔肠易断，人间事、独此难禁。雕笼近，数声别似春禽。

作者简介：吴元可，南宋末遗民词人，生卒事迹均不详。号山庭，禾川（今江西永新县）人。